**Tervezési Segédlet**

**a 2019. évi járási startmunka programok indításához**

1. **Általános szempontok**

A közfoglalkoztatási programok működtetését egyértelműen és alapjaiban befolyásolja a nyílt munkaerőpiac jelen helyzete, az általánosan, már a közfoglalkoztatásban is jelentősen tapasztalható munkaerőhiány, a gazdaság élénkülésével folyamatosan csökkenő álláskeresői létszám, a megfelelő, végzettséggel, képzettséggel rendelkező, motivált, dolgozni képes és akaró álláskeresői munkaerő egyre szűkülő létszáma. Ezért a **2019. évben a járási startmunka programok alapvető célja továbbra is az elmúlt években kialakított kapacitások fenntartása és működtetése,** új beruházások, további fejlesztések támogatása nem indokolt.

**A 2019. évben járási minta- / ráépülő programot helyi önkormányzat az önkormányzat(ok) által létrehozott, 100%-ban önkormányzati tulajdonban lévő gazdálkodó szervezet, vagy helyi önkormányzatok jogi személyiséggel rendelkező társulása, továbbá az önkormányzat által a közfoglalkoztatás lebonyolítására létrehozott szervezet indíthat.**

**A programok létszámának meghatározáskor, tekintettel a közfoglalkoztatásba bevonhatók körének egyre korlátozottabb létszámára, minden esetben figyelembe kell venni a közfoglalkoztatási programok 2018. március 1. és 2018. szeptember 30. közötti átlaglétszámát,** illetve a tervezett tevékenységek optimális létszámigényét.

1. **A járási startmunka programok területi hatálya:**

A 2016. évtől kezdődő gazdasági fellendülés következtében a fejlettebb régiók megyéiben a munkanélküliség mértéke jelentősen visszaesett, így a közfoglalkoztatás jelenlegi támogatási rendszerét nem javasoljuk az egész ország területén működtetni. **Ezért Győr-Moson-Sopron, Vas, Komárom-Esztergom megyék területén a járási startmunka mintaprogramok támogatását nem javasoljuk, csak a hosszabb időtartamú közfoglalkoztatás működtetése indokolt a biztosított források mellett.**

A közfoglalkoztatási minta-, illetve ráépülő programokat azokon a településeken lehet támogatni, amelyek:

1. a kedvezményezett járások besorolásáról szóló, 2015. január 1-től hatályos 290/2014. (XI. 26.) Korm. rendelet 3. sz. mellékletében meghatározott 109 kedvezményezett járáshoz, vagy a 6. mellékletben szereplő természeti vagy civilizációs katasztrófával sújtott kedvezményezett térségek közé tartoznak, kivéve Győr-Moson-Sopron, Vas, Komárom-Esztergom megye járásai;
2. a belügyminiszter egyedi döntése alapján kiválasztott, a korábbi Pécsi kistérséghez tartoztak, továbbá
3. a közfoglalkoztatás, társadalmi felzárkózás és a szociális földprogram tekintetében a Gyöngyösi kistérség egyes településeinek kiemelt településsé nyilvánításáról szóló 1225/2011. (IV. 29.) Korm. határozat 1. pontjában, vagy
4. a kedvezményezett települések besorolásáról és a besorolás feltételrendszeréről szóló 105/2015. (IV. 23.) Korm. rendelet 2. mellékletében szerepelnek, kivéve Győr-Moson-Sopron, Vas, Komárom-Esztergom megye járásai;

1. **A járási startmunka programok indítása:**

**A programok 2019. március 1-jétől 2020. február 29-ig tervezhetőek. Ezen programok támogatási időtartama a közfoglalkoztatáshoz nyújtható támogatásokról szóló 375/2010. (XII. 31.) Korm. rendelet (a továbbiakban: Rendelet) 4. § (5) bekezdése alapján legfeljebb 12 hónap lehet.**

1. **A járási programok meghatározása:**

* A **közfoglalkoztatási mintaprogram** a Rendelet 7/B. § (7) bekezdés szerinti: „*A közfoglalkoztatási mintaprogram olyan program, amelyben elsősorban értékteremtő, hasznos, a helyi sajátosságokon alapuló, a település önfenntartását elősegítő tevékenységet folytatnak, és amelyre vonatkozóan korábban az adott település – a közfoglalkoztató személyétől függetlenül – nem részesült támogatásban.”*
* A **közfoglalkoztatási ráépülő mintaprogram** a Rendelet 7/B. § (8) bekezdés szerint: *„A ráépülő közfoglalkoztatási program olyan közfoglalkoztatási program, amely a közfoglalkoztatási mintaprogram lezárását követően azonos településen és azonos tevékenységi körrel valósul meg.”*

**A járási programok besorolása:**

1. **Mezőgazdasági program,**
2. **Helyi sajátosságokra épülő program**,
3. **Szociális jellegű program** (amely magában foglalja a korábbi belvíz-elvezetési, mezőgazdasági utak rendbetétele, bio- és megújuló energiafelhasználás, közúthálózat karbantartása, illegális hulladéklerakó-helyek felszámolása programokat).
4. **A 2019. évben a Belügyminisztérium a járási startmunka programok közül az alábbi programelemeket támogatja:**
5. *mezőgazdasági programok*

***A helyi lehetőségek, adottságok kihasználásával megtermelt zöldség és gyümölcs, takarmánynövények, valamint az állattartás és -tenyésztés biztosítja az önkormányzati intézmények ellátását.*** *A projekt segítségével állandó friss alapanyag kerül a településeken működő konyhákban feldolgozásra, és lehetőség nyílik a keletkező többlet felhasználására, feldolgozására, értékesítésére is. Várhatóan középtávon önfenntartóvá válik, valamint helyben teremt munkalehetőséget, illetve elérhetővé teszi a települési önellátás lehetőségét.*

*A mezőgazdasági programban* ***elsődleges mezőgazdasági termelés*** *(a termőföld és az állattenyésztés termékeinek termelése, az ilyen termékek jellegét megváltoztató további műveletek - mezőgazdasági termék feldolgozása - végrehajtása nélkül) tervezhető.*

A program keretében szántóföldi és kertészeti (szabadföldön és fóliaházban) növénytermesztés, energianövény termesztése, valamint állattartás tervezhető.

*Szántóföldi növénytermesztés körébe tartoznak*: gabonák; rost és olajnövények, nagy fehérje tartalmú növények, hüvelyesek; gyökér és gumós növények.

*A kertészeti növények*: gyümölcs, szőlő, zöldség- és dísznövény, valamint gyógynövénytermesztés, táj- és kertépítés.

(pl. Ólak, kerítések létesítése, egyéb építési beruházások a helyi sajátosság programelemben tervezendőek)

1. *helyi sajátosságokra épülő közfoglalkoztatási programok*

Célja a közösségi szükségletek kielégítése, a település fejlődésének elősegítése olyan egyedi programokkal, amelyek a korábbi munka- és termelési kultúrán, vagy a település eddig kiaknázatlan földrajzi és természeti adottságain alapulnak; valamint minden olyan értékteremtő tevékenység, amely a mezőgazdasági programelemben nem értelmezhető.

**Ezen felül a mezőgazdasági termékek feldolgozására kialakított beruházás üzemeltetése és bővítése (I. 1. pont figyelembe vételével) is ebben a programban tervezhető (pl. tésztagyártó, savanyító műhely üzemeltetése, stb.) kivéve, ha tervezett tevékenység nem biztosít egész évre folyamatos munkavégzést.**

**A helyi sajátosságokra épülő programelemben szociális programelemekre vonatkozó tevékenység nem építhető be!**

1. *szociális jellegű program*

Célja a korábbi években belvíz-elvezetési, mezőgazdasági utak rendbetétele, bio- és megújuló energiafelhasználás, közúthálózat karbantartása, illegális hulladéklerakó-helyek felszámolására irányuló programok indítása és folytatása.

1. **A járási programok támogatási mértékével, összegével, támogatható költségnemekkel kapcsolatos általános szabályok:**
2. **A Rendelet 7/B. § (2) bekezdés alapján adható az alábbiak szerint:**

*„(2) A közfoglalkoztatási mintaprogramoknak a 7. § (5) bekezdés szerint a hatósági szerződés megkötésére hatáskörrel rendelkező hatósággal történő előzetes egyeztetés szerinti beruházási és dologi költségei*

*a) legfeljebb 15 fő közfoglalkoztatottal megvalósuló közfoglalkoztatási mintaprogramok esetében legfeljebb 100 százalékban,*

*b) 15 főnél több, de legfeljebb 45 fő közfoglalkoztatottal megvalósuló közfoglalkoztatási mintaprogramok esetében 15 fő közfoglalkoztatottig az a) pontban meghatározott mértékig, azon túl legfeljebb 90 százalékban,*

*c) 45 főnél több, de legfeljebb 135 fő közfoglalkoztatottal megvalósuló közfoglalkoztatási mintaprogramok esetében 45 fő közfoglalkoztatottig a b) pontban meghatározott mértékig, azon túl legfeljebb 80 százalékban,*

*d) 135 főnél több közfoglalkoztatottal megvalósuló közfoglalkoztatási mintaprogramok esetében 135 fő közfoglalkoztatottig a c) pontban meghatározott mértékig, azon túl legfeljebb 70 százalékban támogathatóak.”*

1. **A program keretében elszámolható költségek köre**

**2.1 Bérköltség**

1. Közfoglalkoztatási bér
2. Kapcsolódó szociális hozzájárulási adó

**2.2 Dologi (közvetlen) költségek**

(A költségek pontos rögzítése érdekében a tervezési segédlet melléklete tartalmazza, hogy az az alábbi, a 375/2010. (XII. 31.) Korm. rendelet szerinti dologi költségeket a Közfoglalkoztatási Támogatások Keretrendszere (a továbbiakban: KTK) milyen jogcímeken kell rögzíteni. Kapcsos zárójelben a melléklet megfelelő pontjára hivatkozás.)

1. Munkaruha és egyéni védőeszköz költsége {II.}

Munkaruha és egyéni védőeszköz (ide értve a védőitalt is) költsége és a kapcsolódó szállítási költsége, számla alapján a közfoglalkoztató nevére kiállított számla alapján

**Munkaruházat esetében elsősorban közfoglalkoztatás keretében előállított munkaruházat beszerzését támogatja a BM.**

1. Munkába járással kapcsolatos utazási költség. A kerékpárral történő munkába járás 9 Ft/km összeggel, maximum 3000 Ft/fő/hó erejéig támogatható. {III.}
2. Munkásszállítás költségei (közfoglalkoztatottak szállítási költsége) {IV.}

* munkásszállításhoz használt jármű üzemeltetésének költsége (ideértve: gépjárművezető bére, üzemanyag, szervizelés, stb.). A járművet vezető személy bére csak abban az esetben számolható el, amennyiben közfoglalkoztatási jogviszonyban áll. (Ebben az esetben a járművezető bére bérköltségként számolható el.)
* A céges autó fenntartási költsége nem támogatott. A céges autó üzemeltetésének költsége csak abban az esetben támogatható, ha a céges autót igazolható módon munkásszállításra használja a közfoglalkoztató. Ebben az esetben is csak a munkásszállítással ténylegesen összefüggő költségek támogathatóak a dologi (közvetlen) költségek között „munkásszállítás költsége” jogcímen.

1. Kis értékű tárgyi eszköz költsége

* A közfoglalkoztatottak munkavégzéséhez, valamint a termelő tevékenységhez nélkülözhetetlen kis értékű munkaeszközök, melyek a tevékenységet egy évnél rövidebb ideig szolgálják – minden gép, készülék, szerszám vagy berendezés, amelyet a munkavégzés során alkalmaznak, vagy azzal összefüggésben használnak és amelyek a bekerülési értéke önkormányzat/önkormányzati költségvetési szerve esetén a 200 ezer forint, gazdasági társaság esetén a 100 ezer forint értéket nem haladja meg.{VII.}

1. Egyéb, a projektben felmerülő költség
   * munkaeszközök üzemeltetéshez szükséges üzem- és segédanyag; {VI.}
   * vetőmag, növényvédő szer, hízóállat; {VI.}
   * Foglalkoztathatósági szakvélemény költsége a 33/1998. (VI. 24.) NM rendelet 16/B. § (6) bekezdés alapján (a települési önkormányzatok és az önálló jogi személynek nem minősülő települési önkormányzati intézmények kivételével valamennyi közfoglalkoztató esetében). Indokolt esetben támogatható az egyéb foglalkozás-egészségügyi vizsgálatok díja; {I.}
   * közüzemi díjak, amennyiben az kizárólag a közfoglalkoztatási programhoz kapcsolódik, az oszthatatlan költségek tekintetében, illetve többes használat alapján a közfoglalkoztatási tevékenységhez kapcsolódóan egyedi fogyasztásmérés alapján (víz, gáz, villamos energia); {VII.}
   * piacra jutást elősegítő termékdíjak támogatása; {VII.}
   * a hatósági engedélyek költségei, amennyiben a program során a közfoglalkoztató - elősegítve a piacon való megjelenést - olyan termékeket állít elő, amelyekhez különböző hatósági engedélyek szükségesek; {VII.}
   * a közfoglalkoztatási program során felmerült, jogszabály szerinti szervezési költségek, {V.}
   * a tárgyi eszközök beszerzésével, előállításával, üzembe helyezésével, használatba vételével kapcsolatban felmerült költségek (tervezési díj, szállítási költség, a beszerzéshez közvetlenül kapcsolódó vállalkozási díj – különösen, ha jogszabály írja elő szakember közreműködését /pl. gáz vagy elektromos hálózat szerelés/, vagy a szavatossági jogok, vagy a garanciális jogok gyakorlásának feltétele a szakember által történő üzembe helyezés); {VIII.}
   * a programhoz szorosan kapcsolódó szolgáltatás vásárlása, vagy engedélyezés tervezhető „felhalmozási” költségként (csak olyan szolgáltatás vásárlása engedélyezett, amely olyan tevékenységre irányul, ami közfoglalkoztatottakkal nem elvégezhető (pl. építőipari kivitelezés, gázszerelés, villanyszerelés, stb.). {VIII.}

A pénzügyi lízing keretében átvett eszközöket az átvevő mérlegében kell kimutatni, ezért a pénzügyi lízingelt termékek beszerzését is a beruházási költségek között kell elszámolni {VIII.}. Nem lehet elszámolni a támogatási időszaknál hosszabb futamidejű pénzügyi lízing költségeit, és a támogatási időszaknál hosszabb futamidejű részletvétel költségeit, még részben sem (a támogatási időszakra eső lízingdíj, vagy vételár részlet összegéig sem).

**2.3 Beruházási költségek** {VIII.}

1. Nagy értékű tárgyi eszköz költsége

* Nagy értékű tárgyi eszköz: a termelő tevékenységhez nélkülözhetetlen, nagy értékű munkaeszközök melyek a tevékenységet egy évnél hosszabb ideig szolgálják – minden gép, készülék, szerszám vagy berendezés, amelyet a munkavégzés során alkalmaznak, vagy azzal összefüggésben használnak, és amelyek a bekerülési értéke önkormányzat/önkormányzat költségvetési szerve esetén a 200 ezer forint, gazdasági társaság esetén a 100 ezer forint értéket meghaladja.

Amennyiben a közfoglalkoztató a korábbi támogatásból beszerzett nagyértékű tárgyi eszközét kívánja lecserélni, azért mert az használhatatlanná vált, úgy annak működésképtelenségét hivatalos szakvéleménnyel kell alátámasztani.

1. Beruházási költségek, kiadások

* olyan forgóeszközök megvásárlása, amelyek rendeltetésüknek megfelelően a beruházás kivitelezése során elhasználásra kerülnek (pl. üzemanyag, építési anyagok, stb.);
* munkaeszköznek nem minősülő befektetett eszközök (pl., ingatlan vagy más tárgyi eszköz tartozéka) vásárlása, pénzügyi lízingje, továbbá a korábbi programok során már beszerzett gépek, eszközök esetében alkatrészek pótlása, cseréje indokolt esetben elszámolhatóak (Ingatlan megvásárlása kizárólag a közfoglalkoztatásért felelős miniszter hozzájárulásával támogatható. Műemléki épület, valamint helyi védelem alatt álló épület megvásárlása nem támogatható. A programtervhez a KTK-ban, majd papír alapon kötelezően csatolandó: tulajdoni lap, 6 hónapnál nem régebbi értékbecslés (az előzetes tervezet benyújtásától számítva). Az ingatlannak per-, igény- és tehermentesnek kell lennie.)
* ingatlan beszerzése, vagy létesítése során felmerült vagyoni értékű jogok körébe beszámítandó kiadások,
* ingatlanfelújítással kapcsolatos kiadások. (Ingatlanfelújítás: az ingatlanok értékét növelő olyan általános javítási, építési-szerelési munkák, amelyek az ingatlan egészére, ill. egy vagy több főszerkezetére terjednek ki, s amelyek az eredeti műszaki állapotot visszaállítják, illetve az eredeti használhatóságot, üzembiztonságot az egyes szerkezetek, berendezések kicserélésével vagy az eredetitől eltérő kialakításával növelik.)

Ha a közfoglalkoztató bérli a munkaeszközt, akkor az nem minősül beruházásnak, ezért csak a dologi (közvetlen) költségek között lehet elszámolni. {VII.}

Új gép, műszaki berendezés, felszerelés, gyártóeszköz: Kizárólag új, a kérelem benyújtása előtt még nem használt, üzembe nem helyezett műszaki berendezés, gép, egyéb berendezések, felszerelések, amelyekkel nem folytattak üzemszerű gyártási tevékenységet, függetlenül a gyártási évtől.

A közfoglalkoztatók által beszerezni kívánt kis- és nagyértékű eszközöknél, minden esetben szükséges vizsgálni az előző évek beszerzéseit.

**Felhívjuk a figyelmet**, hogy a hivatkozott szolgáltatások és eszközök **beszerzésére a közbeszerzésekről szóló 2015. évi CXLIII. törvény rendelkezései az irányadók**. **A közbeszerzési értékhatár alatti szolgáltatás és eszközök vásárlása esetében, három ajánlat kérése dokumentáltan kötelező. Amennyiben a szolgáltatás, vagy eszköz/anyagköltség (kivéve üzem és kenőanyag) egyedi bekerülési értéke nem éri el a 100/200 ezer Ft-os határt, de a beszerezni kívánt mennyiségéből adódóan az egyedi beszerzés meghaladja a nettó 1 millió Ft-ot, úgy a három árajánlat kérése kötelező (pl. egy db ásó nem, de 200 db ásó igen)**

**Ebben az esetben nem minősül érvényes ajánlatnak a közfoglalkoztató vezető tisztségviselője, tulajdonosa, a képviseletére jogosult kapcsolattartó, önkormányzat közfoglalkoztató esetében a polgármester, az alpolgármester, a jegyző, az aljegyző, a képviselőtestület, valamint a közgyűlés tagjai, továbbá ezen személyek Ptk. 8:1. § (1) bekezdése 2. pontjában meghatározott hozzátartozói tulajdonában vagy irányítása alatt álló vállalkozás által benyújtott ajánlat. A három árajánlatot már a véglegesített munkaanyag mellé kell csatolni!** Az ajánlatokat a programtervvel együtt rögzíteni kell a KTK-ban, majd a végleges kérelemhez papír alapon kötelezően csatolni szükséges.

A **szolgáltatások és eszközök beszerzésével**, a felmerült költségek, valamint a saját előállítású eszközök és saját rezsis beruházások elszámolásával kapcsolatban az általános forgalmi adóról szóló 2007. évi CXXVII. törvény előírásait alkalmazni kell.

**2.4 Nem elszámolható költségek**

1. Tanácsadói díjak, olyan vállalkozási tevékenységek díjai, amelyek a tárgyi eszköz használhatóságát érdemben nem növelik, vagy amelyeket közfoglalkoztatás keretében is el lehet végezni (ez utóbbiakat nem az Sztv. alapján kell kizárni a támogatható költségek közül, hanem azért, mert ellentétesek a közfoglalkoztatási támogatás céljával);
2. a programokhoz kapcsolódó biztosítási díj;
3. ingatlan bérleti díja (pl.: telephelyek, állattartásra alkalmas telephely, irodák, raktárak, stb.);
4. postaköltség *(*kivéve a munkaruha postaköltségét*);*
5. képzési költség (javító vizsga költsége, a képzésben részt vevők útiköltsége is);
6. banki költségek;
7. olyan nagy értékű eszközök beszerzése, amelyeket már közfoglalkoztatási támogatásból korábban beszereztek (kivéve, ha már használhatatlanná vált az eszköz, vagy javítási költsége aránytalanul magas, gazdaságtalan, vagy a kapacitás bővítése indokolja);
8. számítógép, telefon, fénymásoló, fényképezőgép és egyéb informatikai, híradástechnikai eszköz, ill. alkatrészeik, valamint szoftverek beszerzési költsége; kivéve abban az esetben, ha a program speciális jellege megkívánja;
9. telefonálás költsége;
10. céges autó fenntartásának költsége;
11. közbeszerzési eljárás díjai;
12. munka- és balesetvédelmi oktatás, elsősegélynyújtó képzés költsége;
13. szakképzési hozzájárulás;
14. táppénz;
15. saját könyvelő, vagy külső cég általi könyvelés költsége;
16. beruházási költségként nem lehet bérelt, vagy operatív lízingelt tárgyi eszközt elszámolni, közvetlen költségként pedig nem lehet nem munkaeszköznek minősülő tárgyi eszközt elszámolni;
17. nem lehet elszámolni a támogatási időszaknál hosszabb futamidejű pénzügyi lízing költségeit, és a támogatási időszaknál hosszabb futamidejű részletvétel költségeit, még részben sem (a támogatási időszakra eső lízingdíj, vagy vételár részlet összegéig sem);
18. kerékpár és tartozékai,
19. munkaköri orvosi vizsgálat díja (kivéve, ha egészségügyi kiskönyv beszerzéséről van szó).
20. **Előlegek elszámolásának általános szabályai**

*A Rendelet 7/C. § (2) bekezdése alapján folyósítható előleg mértéke:*

1. *a közfoglalkoztatási bérhez és az ahhoz kapcsolódó szociális hozzájárulási adóhoz nyújtott támogatás esetében a megítélt támogatás legfeljebb 2 hónapra jutó összege;*
2. *a foglalkoztatásból eredő közvetlen-, szervezési- és anyagköltségekhez, valamint közfoglalkoztatási mintaprogramok és ráépülő közfoglalkoztatási programok esetében a 7/B. § (2) és (4) bekezdésében meghatározott beruházási és dologi költségekhez és kiadásokhoz megítélt támogatás legfeljebb 70 százaléka.*

**A bérköltségre** nyújtott előleggel az utolsó három hónapban kell elszámolni.

**A beruházási és dologi (közvetlen) költségekre** adott előleg esetében csak a program indításához elengedhetetlenül szükséges eszközök beszerzésére igényelhető előleg, tehát nem szükséges minden esetben a legfeljebb 70%-os előleg megállapítása.

A beruházási és dologi (közvetlen) költségekre adott előlegeket támogatási jogcímenként kell megállapítani. **Az előleg tervezésekor ügyelni kell arra, hogy adott jogcímen nem fizethető ki támogatás utófinanszírozás keretében, amíg a jogcímen belül el nem számolt előleg van kint.**

A **beruházási és dologi (közvetlen)** **költségekre adott előleg esetében legkésőbb a program feléig kell elszámolni** a hatósági szerződésben foglaltak szerint. Az időtartam a közbeszerzés, engedélyeztetés, vagy bármilyen külső, elháríthatatlan akadály miatt hosszabbítható, de az elszámolásnak legkésőbb a tárgyév december 15-ig meg kell valósulnia.

Az előlegekkel történt elszámolást követően újabb előleg csak újabb támogatási döntés esetén a megnövelt részre, annak 70%-os mértékéig nyújtható.

1. **Járási programok fajlagos és tervezhető költségei**

**A járási startmunka programok alapvető célja az elmúlt években kialakított kapacitások fenntartása és működtetése. További fejlesztési célú, beruházási (I. 1. pont figyelembe vételével) közfoglalkoztatási támogatások járási programokban nem igényelhetőek.**

A Rendelet 7/B. § (7) – (8) bekezdés szerinti **minta- és ráépülő program esetében**:

1. **mezőgazdasági program**

Fajlagos költség a mezőgazdasági programnál nem kerül meghatározásra a **termelési és beszerzési költségekre az 1. sz. mellékletben foglaltak a**z irányadóak.

Az 1. sz. melléklet a szántóföldi kultúrnövények, kertészeti kultúrák esetén az 1 ha-ra vetített bruttó termelési költséget (vetőmag, műtrágya, növényvédő szer, rezsi, gépi művelési költség) tartalmazzák, továbbá a gazdasági haszonállatok bruttó átlagos beszerzési költségeit és azok termelési költségét.

**A termelési és beszerzési költségeken túl beruházási és dologi költségekre további legfeljebb bruttó 10 millió Ft tervezhető (pl. gépek javítása, eszközök beszerzése stb.).**

1. **helyi sajátosságokra épülő program**

**Fajlagos költség legfeljebb 130 000 Ft/fő/hó tervezhető.**

1. **Szociális jellegű program**

**Fajlagos költség legfeljebb 115 000 Ft/fő/hó tervezhető.**

A szociális jellegű minta- és ráépülő program esetében a következő költségek tervezhetőek a megadott fajlagos költségen belül: bér és szociális hozzájárulási adó; munka- és védőruha, egyéni védőeszköz, munkába járás és munkásszállítás költsége, munkavégzéshez szükséges eszközök, foglalkozás-egészségügyi vizsgálat költsége (lásd II. 2.4 a)); anyagköltség (a tervezett tevékenységhez kapcsolódó), egyéb, a projektben felmerülő költség. **Nagy értékű tárgyi eszköz beszerzése nem tervezhető**.

**A fenti költséghatárokat a programok tervezésénél kötelezően be kell tartani, amennyiben a közfoglalkoztató a megadott tervezhető bruttó költségeket túllépi, úgy a saját költségvetése, vagy a bevételei terhére a különbözetet finanszírozhatja.**

1. **Tervezhető létszám**
2. Az elvégzendő munkálatok és az igényelt létszám, valamint a felmerülő költségek egymással továbbra is arányban kell, hogy álljanak. Minden mintaprogram és ráépülő programelem legalább 5 fő bevonásával indítható. Amennyiben a programnak van előzménye, és ahhoz viszonyítva a tevékenység, termelés nem nő jelentős mértékben, úgy nem indokolt a létszám emelése sem. **Mezőgazdasági program esetében tulajdoni lappal, vagy hatályos szerződéssel (bérlet, megbízási, mg. vállalkozási stb.) szükséges igazolni a működtetés szabályos feltételeit.** Ha a kérelmező ezekkel az okmányokkal nem rendelkezik, a program nem indítható. A szükséges dokumentumokat a végleges munkaanyaghoz csatolni kell. Ha a közfoglalkoztató új programot valósít meg, akkor a foglalkoztatotti létszám elsődlegesen a hektáronkénti javasolt létszámból, a térségben megvalósuló hasonló programokból eredeztethető.

Fóliás termesztésre, konyhakertre és állattenyésztésre nincs irányadó maximális létszám, az – a két előbbi tevékenység esetében – növényi kultúra és művelési forma (kézi/gépi) függő.

1. Közfoglalkoztatónként 5-30 fő közötti létszám foglalkoztatása esetén 1 fő adminisztrátor is tervezhető, majd minden további 30 fő foglalkoztatása után újabb 1-1 fő adminisztrátor vonható be a programba. (30 főig + 1 fő, 31-60 főig+2 fő, 61-90 főig +3 fő, és így tovább)
2. Programonként 5-10 fő közfoglalkoztatott után 1 fő brigádvezető/munkavezető támogatása igényelhető, majd minden további 10 fő után 1-1 fő brigádvezető/munkavezető. (5-10 főig +1 fő, 11-20 főig + 2 fő, 21-30 főig +3 fő, és így tovább)
3. **A járási programokra vonatkozó egyéb általános szabályok**
4. A programok esetében az előzetes tervezet beküldéséig a korábban **realizált bevételt a Rendelet 7/B. § (6) bekezdése alapján vissza kell forgatni.** A KTK-rendszerbe fel kell töltenie a kérelem mellékletként, **továbbá csatolni szükséges egy összevont pénzforgalmi jelentést (riportot) kiadási és bevételi jogcímenként a kormányzati funkciónként 2018. október 31. napi állapot alapján.** Valamint csatolni kell a közfoglalkoztatási támogatások kezelésére elkülönített számla, 2018. október 31. napi kivonatát.
5. Az önkormányzatnak meg kell határoznia az **önerő mértékét** azokban az esetekben, ahol nem 100%-ban támogatott a program. A települési önkormányzatok a földterületek és tevékenységek vonatkozásában a Mezőgazdasági és Vidékfejlesztési Hivataltól különböző jogcímeken (pl. területalapú támogatás, tanyafejlesztés, mezőgazdasági területek erdősítése stb.) támogatásban részesülhetnek. Az önkormányzatok ezen bevételi forrásaikat önerőként nem tüntethetik fel kérelmükben. Nem 100%-os támogatási intenzitás esetén saját forrás/önerő megléte elengedhetetlen a program megvalósításához. Ebben az esetben a kérelmező nyilatkozik arról, hogy 100% alatti támogatási intenzitás mellett is vállalja a program maradéktalan megvalósítását és a szükséges forrással rendelkezik. Az önerő mértéke nem lehet kevesebb, mint a program megvalósításához szükséges forrás 100%-a és az igényelt támogatás különbözete.
6. A költségnemek közül legkésőbb a program **feléig el kell számolni a munka- és védőruházat,** az egyéni védőeszközök, a munkavégzéshez nélkülözhetetlen kis értékű munkaeszközök költségeivel, valamint a beruházási (ideértve a nagy értékű tárgyi eszközöket is) költségekkel. Kivételt képeznek ez alól a program során folyamatosan felmerülő költségek (pl. üzemanyag, védőital, stb.).

A fenti felsorolásban szereplő tételek esetében a beszerzésre vonatkozó megrendeléseket a gyártó, szállító szervezetek felé, a program indulását követő 30 napon belül a közfoglalkoztató köteles elküldeni, a megrendelésben kérve a teljesítés határidejének 15 napon belüli visszaigazolását*.*

**A határidő – amennyiben szükséges, pl. építési projektek esetében - a közbeszerzés, az engedélyeztetés, vagy bármilyen külső, elháríthatatlan akadály miatt meghosszabbítható.**

1. A határidőig **fel nem használt előleg összegét** vissza kell követelni, a megkötött hatósági szerződést ennek megfelelően módosítani szükséges, majd intézkedni kell a kötelezettségvállalással nem terhelt forrás elvonásra történő felajánlásáról. Az időtartam a közbeszerzés, engedélyeztetés, vagy bármilyen külső, elháríthatatlan akadály miatt hosszabbítható de az elszámolásnak legkésőbb a tárgyév december 15-ig meg kell valósulnia.
2. **A bérköltség kivételével a jogcímek közötti átcsoportosítás kezdeményezése legkésőbb a program időtartamának feléig lehetséges.** A legfeljebb 4 hónap időtartamú, vagy annál rövidebb programra eltérő szabályok vonatkoznak, azokat a hatósági szerződés ide vonatkozó pontjai tartalmazzák. Amennyiben a programidőn belül a közvetlen, vagy a szervezési költség egyes költségelemei közötti átcsoportosítás válik szükségessé, vagy a tervezetthez képest más eszköz/anyag kerül beszerzésre úgy ezt a közfoglalkoztatónak előzetesen kérelmezni és engedélyeztetni kell az illetékes járási hivatal foglalkoztatási osztályánál. A költségek közötti átcsoportosításhoz hatósági szerződés módosítására van szükség. Tekintettel arra, hogy a kérelem elválaszthatatlan része a hatósági szerződésnek, így abban az esetben, ha más anyag, vagy eszköz stb. kerül beszerzésre, az csak akkor számolható el, ha a hatósági szerződés előzetesen ennek megfelelően módosításra került.
3. A település által indított közfoglalkoztatási járási minta**programok között engedélyezzük az átjárást** a közfoglalkoztatottak, illetve a felhasznált eszközök tekintetében, amennyiben a munka jellege, vagy a külső körülmények azt megkövetelik. Alkalomszerű (legfeljebb 3 munkanap) esetekben a munkanaplóban kerül rögzítésre a létszám átcsoportosításának ténye, egyéb esetekben jelezni szükséges a munkavégzés megkezdése előtt az illetékes járási hivatal foglalkoztatási osztályának. Az átjárhatóság azonban nem veszélyeztetheti a programelemek sikeres megvalósulását.
4. **Állattartási programok támogatása ott javasolt, ahol az önkormányzat az állatok etetéséhez szükséges takarmánnyal rendelkezik, annak előállítását biztosítani tudja.**
5. **Állatok beszerzése kizárólag ellenőrzött helyről engedélyezett. Amennyiben a közfoglalkoztató a Büntetés-végrehajtás Országos Parancsnoksága (a továbbiakban: BVOP) agrártevékenységet ellátó gazdasági társaságaitól kívánja beszerezni az állatállományát és azt a BM felmérésében jelezte biztosítjuk a megrendelés lehetőségeit a BVOP által meghatározott feltételek alapján. Amennyiben a BVOP a megrendeléseket nem tudja biztosítani, úgy lehetőséget adunk arra, hogy a közfoglalkoztató kérelmére, egyéb ellenőrzött helyről szerezze be a tervezett állatállományt. Ebben az esetben az   
   1. sz. mellékletben szereplő költségek alapján számolhatja el a támogatást, a fennmaradó összeget meghiúsulásként kell kezelni.**
6. **Mezőgazdasági programhoz kapcsolódóan szakember közreműködése javasolt, amelynek költségét a közfoglalkoztató a bevételéből finanszírozhatja.**
7. **Bérelt ingatlanban** folyó közfoglalkoztatási program esetében tilos olyan beruházási költséget támogatni, amely az ingatlan értéknövekedését eredményezi.
8. Önkormányzati tulajdonban lévő hivatali épületek (pl. iskola, óvoda, polgármesteri hivatal stb.) állagmegóvásával, karbantartásával kapcsolatos **alacsony anyagköltség-igényű (amely a hosszabb időtartamú program közvetlen költségei között elszámolhatóak) feladatok kizárólag a decentralizált keretből támogathatók**.
9. **Más hazai, vagy uniós forrásból nyújtott támogatáshoz** **kapcsolódó tevékenység, beruházás nem támogatható a járási startmunka program keretében** (kettős finanszírozás tilalma).
10. Kizárólag a mezőgazdasági program esetében engedélyezhető **más önkormányzat közigazgatási területén található ingatlanon történő közfoglalkoztatás**,illetve azon esetekben, amikor a közfoglalkoztató együttműködési megállapodás keretében olyan nagy értékű tárgyi eszközt ad át rövid idejű munkavégzés céljából, amellyel a másik fél nem rendelkezik és nincs olyan kezelőszemélyzete, aki ezt az eszközt biztonságosan működtetni tudja.Ebben az esetben az általános szabályok szerint kell igazolnia a közfoglalkoztatónak, hogy jogosult a más önkormányzat közigazgatási területén található saját tulajdonú földterület használatára. A többi programláb esetében annak az önkormányzatnak kell az ideiglenesen munkavégzésre átadott gép üzemeltetésén kívül alapvetőenmegvalósítania a területhez kapcsolódó közfoglalkoztatást (pl. utak karbantartása, árok tisztítása, hulladék összegyűjtése stb.), amelynek a közigazgatási területén található az ingatlan.
11. A **megtermelt felesleg piacon értékesíthető** az értékesítés szabályainak megfelelően, vagy a rászorulók részére is hasznosítható. A szociális célú felhasználást minden esetben dokumentálni kell, amelyhez képviselőtestületi határozati jogalap és analitikus nyilvántartás is szükséges. Az értékesítésből származó bevételekről analitikus nyilvántartást kell vezetni, azt elkülönített számlán kell kezelni és a közfoglalkoztatási programba vissza kell forgatni.

A támogatásból, illetve a bevételek visszaforgatásból beszerzett készletekről pontos mennyiségi és értékbeli nyilvántartást kell felfektetni, amelyből pontosan nyomon követhető, hogy mennyi alapanyag áll rendelkezésre a termeléshez, mekkora az értékesíthető késztermékek és áruk mennyisége. A mezőgazdasági programban megtermelt terményekről az előbbieknek megfelelő nyilvántartást kell vezetni a megtermelt, betakarított terményekről és azok felhasználásáról. Az előállított termékekről a település önköltség számítási szabályzatának megfelelően elő-, közbenső-, és utókalkulációt kell készíteni.

1. Közfoglalkoztatási támogatásból **olyan programot** **támogatni nem lehet**, amelynek a tevékenysége a korábbiakban közfoglalkoztatás alapjain **szerveződött szociális szövetkezet tevékenységével megegyezik.**
2. A járási mintaprogram keretében a közfoglalkoztatottak munkaerő-piaci képzésben történő részvétele a GINOP-6.1.1-15 azonosítószámú, „Alacsony képzettségűek és közfoglalkoztatottak képzése” című kiemelt projekt (a továbbiakban: kiemelt projekt) keretében is biztosítható. A kiemelt projekt forrásából a képzési díj és a vizsgadíj, illetve a képzéshez kapcsolódó költségek (pl. utazási költség, egészségügyi alkalmassági vizsgálat) támogathatóak. A kiemelt projekt célcsoportja a kevésbé fejlett régiókban (Észak-magyarországi, Észak-alföldi, Dél-alföldi, Közép-dunántúli, Nyugat-dunántúli, Dél-dunántúli) magyarországi lakóhellyel vagy bejelentett tartózkodási hellyel rendelkező, tankötelezettségüket teljesített, elsősorban alacsony iskolai végzettségű, legfeljebb befejezett általános iskolai végzetséggel rendelkező munkavállalási korú (öregségi nyugdíjkorhatárt el nem ért) felnőtt személyek, akik közfoglalkoztatási jogviszonyban állnak. A képzések intenzív formában, naponta 6 tanóra + 2 óra felkészülés vagy 8 tanóra időtartamban valósulnak meg. A képzésben a közfoglalkoztatott abban az esetben vehet részt, amennyiben ehhez a közfoglalkoztató hozzájárul, s erről nyilatkozik. Amennyiben a közfoglalkoztatott a képzés időtartama alatt mentesül a munkavégzési kötelezettsége alól, a közfoglalkoztatási bér elszámolásának alapja a képzési jelenléti ív. Bővebb tájékoztatás a járási hivatalok foglalkoztatási osztályainál kérhető.
3. A Kftv. 2017. január 1. napjától hatályos módosításával közfoglalkoztatási jogviszonynak minősül, ha a közfoglalkoztatás támogatásáról szóló jogszabály alapján nyújtott támogatásról szóló hatósági szerződést megkötő hatóság jóváhagyásával, a közfoglalkoztatott naptári évenként legfeljebb 15 nap időtartamú munkaerő-piaci szolgáltatásban vesz részt.

A Korm. rendelet alapján létrejövő hatósági szerződésben foglalt támogatás jogszerű felhasználása érdekében, ha a járási/kerületi foglalkoztatási szerv közfoglalkoztatottat irányít munkaerő-piaci szolgáltatásba, a közfoglalkoztatót erről előzetesen értesíteni, valamint a munkaerő-piaci szolgáltatásba bevont közfoglalkoztatott tényleges részvételét igazolni szükséges a munkaidő pontos elszámolása érdekében.

A közfoglalkoztatottak szolgáltatásba irányításánál különös tekintettel szükséges figyelembe venni, hogy a közfoglalkoztatási programok végrehajthatósága a közfoglalkoztatottak távolléte esetén is biztosítható maradjon a közfoglalkoztatók számára.

1. **Eljárási folyamat a járási startmunka minta és ráépülő programoknál**
2. **Kérelmek benyújtása**

Összefüggő tevékenységre irányuló programoknál programelemenként egy kérelem nyújtható be (nem lehet különböző programelemre bontani az azonos tevékenységre irányuló programokat).

A teljes tervezési folyamat a KTK rendszerben zajlik, melynek használatához a Felhasználói kézikönyv nyújt támogatást. **A költségek pontos rögzítése érdekében a működési és felhalmozási célú költségnemek besorolását csatoltan mellékeljük.**

**A tervezősablon kitöltése csak akkor fogadható el, ha abban minden elem szakszerűen van rögzítve, különös tekintettel, a kérelmező alap adataira, banki számlák, hivatalos megnevezés, a közfoglalkoztató postai, elektronikus címei, hivatali telefonszámai (vonalas és mobil). A hivatali elérhetőségek között csak a közfoglalkoztató hivatalos e-mail címei rögzíthetőek.**

A tervezési folyamat során - tényleges kérelem benyújtását megelőzően - előzetes Programtervet kell készíteni, melyből a Miniszteri döntést követően készíthető el a Kérelem. Az illetékes járási hivatal a hozzá benyújtott Kérelem alapján készíti elő a támogatásra vonatkozó hatósági szerződést.

A tervezési folyamat két szakaszra bontható:

1. Az első szakaszban történik a tervek rögzítése a KTK rendszerben. A tervezés előkészítése érdekében ebben a szakaszban egy programelemen belül még több verzió rögzíthető. Ezek közül kell kiválasztani programelemenként azt az egy verziót, mely a járási hivatal felé „benyújtásra” kerül. **Ennek határideje 2019. január 7.** **A programtervnek 2019. január 11. 12 óráig papír alapon is be kell érkeznie a járási hivatal foglalkoztatási osztálya felé, mely a programból nyomtatható. Amennyiben a fenti határidőt a közfoglalkoztató nem tartja be, úgy a járási hivatal foglalkoztatási osztály a kérelem tervezetet el kell utasítania!**
2. A második szakaszban tervegyeztetés keretében történik a kiválasztott Programterv véleményezése, értékelése, javítása történik a járási hivatal, kormányhivatal és a BM képviselőinek bevonásával. Ekkor még minden fél módosíthat a Programterven, amennyiben szükséges, ebben a szakaszban zajlanak az egyeztetések. A szakasz a programterv véglegesítésével zárul, melyet a közfoglalkoztató végez el a KTK-ban.

A tervezési folyamatot követően a járási hivatal foglalkoztatási osztálya megvizsgálja a benyújtott programtervet és elkészíti a támogatási javaslatot, melyet továbbít a kormányhivatal foglalkoztatási főosztályának. A járási hivatal foglalkoztatási osztály javaslata eltérhet a benyújtott programtervtől. (Ebben a szakaszban a közfoglalkoztató már nem módosíthat a programterven.)

A kormányhivatal foglalkoztatási főosztályának vizsgálatát követően, amennyiben módosítás szükséges a programban, a kormányhivatalnak kötelezően fel kell hívnia a járási hivatal foglalkoztatási osztályának figyelmét az intézkedésre.

A tényleges Kérelmet a Miniszteri döntést követően kell benyújtani, szintén a KTK rendszeren keresztül, illetve papír alapon is.

1. **Járási startmunka minta- és ráépülő programok bírálata**
2. **Mezőgazdasági és helyi sajátosságokra irányuló minta- és ráépülő program esetében**

A programokat az illetékes járási hivatal foglalkoztatási osztálya a **közfoglalkoztatóval egyezteti,** és a KTK rendszerben rögzített koncepciókat szakmailag megvizsgálja. A szakmai vizsgálat során a járási hivatal munkatársának a BM által a tervezési segédlethez megküldött mezőgazdasági termelési, illetve az állatállomány beszerzési költségeket tartalmazó ajánlás figyelembe vételével szükséges az ellenőrzést elvégezni.

**Amennyiben a tervezett tevékenységhez képest indokolatlanul magas az igényelt közfoglalkoztatotti létszám, továbbá a tervezési segédletben foglaltaknak a koncepció nem felel meg, a járási hivatal foglalkoztatási osztályának a programot újra kell terveztetni a közfoglalkoztatóval. Amennyiben a közfoglalkoztató nem tervezi át az előzetes tervezetét, úgy az előzetes terve nem kerülhet felterjesztésre a BM irányába,** és járási szinten szükséges az elutasító döntést meghozni.

**A BM irányába nem terjeszthetőek fel azok a helyi sajátosságokra irányuló minta- és ráépülő programok, amelyek fajlagos költsége meghaladja a 130 000 Ft/fő/hó fajlagos költséget, illetve a mezőgazdasági minta és ráépülő programok esetében az 1. sz. mellékletben megadott tervezési költségeket és a beruházási és dologi költségekre biztosítható bruttó 10 millió Ft-ot.**

1. **Szociális jellegű minta- és ráépülő program esetében**

A programot az illetékes járási hivatal foglalkoztatási osztálya a közfoglalkoztatóval egyezteti és a KTK rendszerben rögzített koncepciókat szakmailag megvizsgálja. Amennyiben a program fajlagos költsége a Tervezési Segédlet III. b) pontjában meghatározott fajlagos költséget meghaladja (115 000 Ft/fő/hó), úgy azt helyben szükséges a közfoglalkoztatóval egyeztetni és a költségeket a meghatározott összeg alá tervezni. Az eljárási rend alapján - **amennyiben a közfoglalkoztató a meghatározott fajlagos költséget meghaladó programját nem tervezi át -** **helyben szükséges döntést hozni** **(**a program támogathatóságával kapcsolatosan**) az elutasításról**.

**Csak olyan kérelem tervezet terjeszthető fel a Belügyminisztérium irányába, melynek részelemei teljes körűen ki vannak töltve, minden releváns információ rögzítésre került, az   
1. pontban előírtak szerint.**

1. **A járási programokat követő fenntarthatóság, működtetés**

**A közfoglalkoztatás nyílt munkaerőpiac felé történő egyik hangsúlyos kimenete a közfoglalkoztatási programokon alapuló szociális szövetkezet megalakulása és működtetése, amelyet elsődlegesen támogat a BM**. Ugyanakkor az önkormányzatokat is megilleti a jogi személy létesítésének szabadsága. Amennyiben az önkormányzat nem látja biztosítottnak a településén egy szociális szövetkezet hatékony, fenntartható működtetését, illetve olyan alapító tagok bevonását, akik egy adott célkitűzés mentén tevékenykednek, abban az esetben **egyéb gazdasági forma keretében** (pl. 100%-os tulajdonú nonprofit gazdasági társaság), vagy **saját maga által** működtetheti a továbbiakban a közfoglalkoztatási programban létrehozott kapacitását.

1. **Járási programok felterjesztésének ütemezése**
2. **A járási startmunka mintaprogramok programtervének KTK-ban való rögzítése és benyújtása a járási hivatal foglalkoztatási osztályára**

Határidő: 2018. november 19-től 2019. január 7-ig.

(A szakasz a programterv véglegesítésével zárul, melyet a közfoglalkoztató végez el a KTK-ban. **Ennek határideje 2019. január 7.** **A programtervnek 2019. január 11. 12 óráig papír alapon is be kell érkeznie a járási hivatal felé, mely a programból nyomtatható. Amennyiben a fenti határidőt a közfoglalkoztató nem tartja be, úgy a járási hivatalnak a kérelem tervezetet el kell utasítania!)**

Felelős: közfoglalkoztatók, kormányhivatal és járási hivatalok foglalkoztatási osztályai

1. **A benyújtott előzetes tervezetek tervegyeztetés keretében történő megvizsgálása és szükség esetén módosításának lefolytatása**

Határidő: 2019. január 7-től 2019. február 5-ig.

Felelős: közfoglalkoztatók, járási hivatal foglalkoztatási osztálya, kormányhivatal foglalkoztatási főosztálya, BM területi koordinátor (szakmai főtanácsadó), BM megyei koordinátor (programkoordinátor)

1. **A kormányhivatalok javaslatainak felterjesztése a BM irányába**

Határidő: 2019. február 11.

Felelős: járási hivatalok foglalkoztatási osztályai és kormányhivatalok foglalkoztatási főosztályai

1. **Javaslatok felterjesztése miniszteri döntésre**

Határidő: 2019. február 15.

Felelős: Programkoordinációs Osztály

1. **Kormányhivatalok kiértesítése miniszteri döntésről**

Határidő: 2019. február 18.

Felelős: Programkoordinációs Osztály

1. **Járási startmunka mintaprogramok indulása**

Határidő: 2019. március 1.

Felelős: járási hivatalok foglalkoztatási osztályai és kormányhivatalok foglalkoztatási főosztályai, közfoglalkoztatók

2018. november „ „

Közfoglalkoztatási Stratégiai és Koordinációs Főosztály